Joni Mitchell

**Joni Mitchell** (født **Roberta Joan Anderson**; 7. november 1943 i Fort Macleod, Alberta, Canada) er en canadisk-amerikansk musiker, komponist og billedkunstner. Mitchell omtales som folkrocker i samme stil og epoke som Judy Collins, Cat Stevens, Leonard Cohen og Bob Dylan. Mens Mitchell og Cohen hadde til dels brutalt selvutleverende tekster, var Stevens tekster dunkle og antydende. Akkompangementet er ofte enkelt med vekt på sangtekstene. I løpet av karrieren utvidet hun repertoiret i retning jazz eller jazz-rock. Hun samarbeidet også med jazzfusjonsartister Jaco Pastorius, Wayne Shorter (fra Weather Report), Herbie Hancock, Charles Mingus og Pat Metheny. Hun samarbeidet også med Seal. En bemerkelsesverdig litterær innflytelse på musikken hennes var representert av Ringenes herre-trilogien av den engelske forfatteren J.R.R. Tolkien. På slutten av 1960- og 1970-tallet var Joni Mitchells stemme mezzosopran, men på grunn av aldring og røyking endret den seg gradvis til en contralto.

## Liv og virke
### Bakgrunn
Mitchell er av norsk og skotsk-irsk avstamning (farens fetter fortalte henne på et tidspunkt at de også er av samisk avstamning). Noen av forfedrene hennes kommer fra Voss i Norge. I 1882 utvandret Gjert Andersen Takle og Brita Olsdatter Farestveit og deres to små døtre fra Farestveit gård i Modalen i Hordaland, der Mitchells farmor, Emma Anderson, var født i 1882 og døpt Ingeborg, men tok navnet Emma i USA. Jonis farfar, Henry Anderson, ble født i Minnesota i 1873 av foreldre fra Sømna i Sør-Helgeland, som hadde utvandret i 1869. Jonis mor, Myrtle McKee, var av skotsk-irsk avstamming.

Hun vokste opp på den canadiske prærien i Alberta. Da hun var ni år flyttet familien til Saskatoon i Saskatchewan i Canada, og hun anser dette for å være hjembyen. På denne tiden fikk hun også polio, men ble frisk etter et sykehusopphold. Det var imidlertid her, for de andre pasientene, hun hadde sine første opptredener. Hun startet også på denne tiden å røyke, noe som kan forklare hennes spesielle sangstemme. Som tenåring lærte hun å spille gitar og ukulele og opptrådte i private sammenkomster.

I 1967-1968 hadde hun et kort forhold til Leonard Cohen. Mitchells egen dikting ble inspirert av affæren med Cohen, senere avfeide hun Cohen som en «boudoirpoet».

### Musiker, sangerinne
Hun fortsatte som gateartist, og etter å ha fullført high school, begynte hun ved Alberta College of Art and Design, hvor hun gikk ett år før hun vendte tilbake til livet som omflakkende artist.

Hun flyttet til Toronto i Canada og spilte på små nattklubber og som gateartist i Toronto og rundt i det vestlige Canada. Hun ble etterhvert assosiert med folkemusikk, som på midten av 1960-tallet fikk en stadig større interesse. Joni Mitchell ble kjent tidlig på 1970-tallet og fikk en sentral rolle i folkemusikkmiljøet etter at hun hadde flyttet til California. Utover på 1970-tallet utforsket hun og tok med elementer både fra popmusikk og fra jazz. Hun er blitt sammenlignet med Bob Dylan, en sammenligning hun selv avviser. 

Noen av hennes mest kjente sanger er «Both Sides Now», «Big Yellow Taxi», «Woodstock» og «A Case of You».

Mitchell har også gjort seg bemerket som billedkunstner, hvor hun har arbeidet både med fotografi og maling, og har selv stått for utformingen av sine album. Som en protest og kritikk mot musikkindustrien sluttet hun en periode å gi ut musikk, og konsentrerte seg om sitt bildende kunstneriske virke. Men i oktober 2006 kunngjorde hun at hun hadde materiale og arbeidet med et nytt album og albumet *Shine* ble utgitt i 2007.

Mitchell ble innlagt på sykehus i 2015 med en utposing på hjernen som førte til at hun ikke kunne gå eller snakke. Hun kom sakte tilbake til offentligheten og på Newport Folk Festival i Rhode Island i 2022 opptrådte hun igjen sammen med Brandi Carlile, en improvisert jam, det var hennes første konsert på 20 år. Opptaket fra konserten ble i 2023 gitt ut på albumet *Joni Mitchell at Newport.* En ny konsert fulgte i juni 2023 i Gorge Amphitheatre i Washington, hvor 20 000 fans fikk oppleve Mitchell og gjesteartister som Annie Lennox, Sarah MacLachlan og Marcus Mumford.

## Diskografi

**Studioalbum**
(med beste salgslisteplassering i USA)
* *Song to a Seagull* (også kjent som *Joni Mitchell*) (1968) #189
* *Clouds* (1969) #31
* *Ladies of the Canyon* (1970) #27
* *Blue* (1971) #15
* *For the Roses* (1972) #11
* *Court and Spark* (1974) #2
* *The Hissing of Summer Lawns* (1975) #4
* *Hejira* (1976) #13
* *Don Juan's Reckless Daughter* (1977) #25
* *Mingus* (1979) #17
* *Wild Things Run Fast* (1982) #25
* *Dog Eat Dog* (1985) #63
* *Chalk Mark in a Rainstorm* (1988) #45
* *Night Ride Home* (1991) #41
* *Turbulent Indigo* (1994) #47
* *Taming the Tiger* (1998) #75
* *Both Sides Now* (2000) #66
* *Travelogue* (2002)
* *Shine* (2007) #14

**Livealbum**
* *Miles of Aisles* (1974) #2
* *Shadows and Light* (1980) #38
* *Amchitka* (med James Taylor og Phil Ochs) (1970)
* *Live at Canterbury House – 1967* (2009)
* *Live at Carnegie Hall – 1969* (2021)
* *Joni Mitchell at Newport* (2023)

**Samlingsalbum**
* *Hits* (1996) #169
* *Misses* (1996) 
* *The Complete Geffen Recordings* (2003)
* *The Beginning of Survival* (2004)
* *Dreamland* (2004) #177
* *Starbucks Artist's Choice: Joni Mitchell* (2005)
* *Songs of a Prairie Girl* (2005)
* *Studio Albums 1968–1979* (2013)
* *Love Has Many Faces: A Quartet, a Ballet, Waiting to Be Danced* (2014)
* *Joni Mitchell Archives – Vol. 1: The Early Years (1963–1967)* (2020)
* *Early Joni – 1963* (2020)
* *Archives – Volume 1: The Early Years (1963–1967): Highlights* (2021)
* *The Reprise Albums (1968–1971)* (2021) #42
* *Joni Mitchell Archives – Vol. 2: The Reprise Years (1968–1971)* (2021)
* *Blue Highlights – Demos/ Outtakes / Live* (2022)
* *The Asylum Albums (1972–1975)* (2022)
* *Joni Mitchell Archives – Vol. 3: The Asylum Years (1972–1975)* (2023)

**Singler (på Billboard Hot 100)**
* «Big Yellow Taxi» (1970) (#67)
* «Carey» (1971 (#93)
* «You Turn Me On, I'm a Radio» (1972) (#25)
* «Raised on Robbery» (1973) (#65)
* «Help Me» (1974 (#7)
* «Free Man in Paris» (1974) (#22)
* «Big Yellow Taxi» (live) (1974) (#24)
* «In France They Kiss on Main Street» (1976) (#66)
* «(You're So Square) Baby I Don't Care» (1982) (#47)
* «Good Friends» (1985) (#85)

## Litteratur
* Joni Mitchell: The Complete Poems and Lyrics av Joni Mitchell, Crown Publishers, 1997
* The Music of Joni Mitchell av Lloyd Whitesell, Oxford University Press, 2008
* Reckless Daughter: A Joni Mitchell Anthology av Barney Hoskyns, Hachette UK, 2016
* Reckless Daughter: A Portrait of Joni Mitchell av David Jaffe, Farrar, Straus and Giroux, 2017

## Referanser


## Eksterne lenker
* 
* 
* 
* 
*  Tidslinje: Joni Mitchell på onlinegitar.no